Turkulainen Rosamari Rissanen pyrki tänä keväänä Turun ammattikorkeakouluun mediatuottajan opintoihin. Valintakoekutsua odotellessaan hän alkoi huolestua. Vaikka oppilaitos oli tiedottanut, että kutsuja on alettu lähettää, hänen oma kutsunsa ei odotuksista huolimatta näyttänyt saapuvan.

– Rupesin miettimään, teinkö ne tehtävät niin huonosti, etten pääse edes pääsykokeisiin. Enkö osannutkaan? Olin tutkiskellut asioita ja laskenut, että minun pitäisi päästä kokeisiin, Rissanen kertoo.

Rupesin miettimään, teinkö ne tehtävät niin huonosti, etten pääse edes pääsykokeisiin. Rosamari Rissanen

– Pieni paniikki iski. Sen verran paljon haluan tuohon koulutukseen.

Kutsu löytyi lopulta sähköpostin roskapostikansiosta. Ilmeisesti sähköpostin omien asetusten vuoksi se oli päätynyt sinne automaattisesti.

Ilmiö on tuttu muuallakin maassa, ainakin Helsingissä, Turussa, Tampereella ja Porissa. Joitakin ammattikorkeakoulujen valintakoekutsuja on päätynyt suoraan hakijoiden roskapostiin.

Ammattikorkeakoulut varoittavat nettisivuillaan

Pääsykoekutsun katoaminen oli ensimmäinen kerta seitsemään vuoteen, kun Rosamari Rissasella oli päätynyt roskapostikansioon jotakin tärkeää. Koulun nettisivuilla oli onneksi kehotettu hakijoita katsomaan myös roskapostikansioon.

– Kävin läpi kaikki facebookit ja sosiaalisen median kanavat, ja katselin kaikki sähköpostikansioni. Sitten näin nettisivuilla ohjeen: "Tarkista myös sähköpostisi roskapostikansiota." Kutsu oli siis lähetetty perjantaina, ja tiistai-iltana löysin sen, Rissanen kertaa.

Kati Siponmaa / Yle

Korkeakouluista korostetaan, että sähköpostin lähettäjä ei voi vaikuttaa siihen, mihin kansioon viesti lopulta päätyy.

– Totta kai omilla verkkosivuillamme on tiedotettu ja opastettu hakijaa tarkkailemaan sekä omaa sähköpostiaan että roskapostiaan. Kehotamme myös katsomaan, ettei laatikko ole täynnä. Se on se mitä voimme tehdä, suunnittelija Katja Mäkinen Turun ammattikorkeakoulun opiskelijapalveluista kertoo.

Hakijoilta vaaditaan oma-aloitteisuutta

Ammattikorkeakoulujen mukaan hakijan omalle vastuulle jää seurata aktiivisesti valintaprosessin etenemistä. Hakijan pitää itse tietää, koska kutsua voi alkaa odottaa saapuvaksi. Tietoa aikataulusta saa korkeakouluista, ja oman hakemuksen käsittelyä voi seurata Opintopolku-palvelussa.

Totta kai yksittäiselle hakijalle on kurjaa, jos käy niin, ettei ole kartalla siitä, koska valintakoekutsut lähetetään. Katja Mäkinen

Suunnittelija Katja Mäkinen Turun ammattikorkeasta kertoo, ettei heidän kutsujensa joutuminen roskapostiin ole niin yleistä, että siitä olisi muodostunut varsinaista ongelmaa. Hän arvioi, että Turussa kyse on vain muutamasta kutsusta vuodessa. Kaikkiaan kutsuja kuitenkin lähetetään kevään yhteishaussa tuhatmäärin.

– Totta kai yksittäiselle hakijalle on kurjaa, jos käy niin, ettei ole muistanut huolehtia asiasta eikä ole kartalla siitä, koska valintakoekutsut lähetetään, Mäkinen summaa.

Hakijoiden tarpeet ja toiveet ovat erilaisia

Rosamari Rissanen olisi toivonut tietoa kutsun mahdollisuudesta päätyä roskapostiin myös ammattikorkeakoulun sosiaalisen median kanavilta. Hänen mielestään asiasta olisi voitu ilmoittaa myös Opintopolku-palvelussa, jossa haku tehdään.

– Vähän ihmettelen tuota käytäntöä. Miten on edes mahdollista, että kutsuja menee roskakoriin? Ja sitten missään ei tavallaan edes ilmoitettu siitä. Itse pitää osata mennä koulun sivuille ja näin, Rissanen pohtii.

Miten on edes mahdollista, että kutsuja menee roskakoriin? Rosamari Rissanen

Satakunnan ammattikorkeakoulun opiskelijapalveluiden päällikkö Janne Santala kertoo, että Opintopolusta löytyy nykyään aiempaa enemmän tietoa opintohausta. Samalla hakijat kuitenkin tuntuvat lukevan valintamenettelyistä aiempaa vähemmän.

– Osa hakijoista haluaa saada enemmän tietoa kuin nyt on saatavilla, osalle riittäisi tiivistetty tieto. Kaikkien tarpeisiin on vaikea vastata yhden järjestelmän mallilla, Santala sanoo.

Ongelman laajuus on mysteeri

Ammattikorkeakoulujen tietoon roskapostiin joutuneita valintakoekutsuja on tullut vain vähän. Todellista määrää ei tiedetä, koska kaikki eivät välttämättä ole asiasta yhteydessä hakijapalveluihin. Myös paperikutsuja joutui aikanaan hukkaan.

Rosamari Rissasen tapauksessa kävi hyvin. Hän löysi kutsunsa hyvissä ajoin ja osallistuu valintakokeisiin ensi viikolla.

– Toivon, että kaikki muutkin, olivat he sitten samassa valintakokeessa tai eri valintakokeessa, ovat nähneet kutsun, eikä se ole mennyt ohi roskapostiasian takia, Rissanen sanoo odotellessaan valintakoepäivää.

Juttua korjattu klo 9:16: Janne Santala on Satakunnan ammattikorkeakoulun opiskelijapalveluiden päällikkö